LV Eiropas Savienības Oficiālais Vēstnesis C 253/6

Paziņojums par antidempinga lietas ierosināšanu attiecībā uz trihlor-izo-ciānskābes (THCS), kuras izcelsme ir Amerikas Savienotajās Valstīs, importu

(2004/C 253/03)

Saskaņā ar Padomes Regulas (EK) Nr. 384/96 (1) (“pamatregula”) 5. pantu Komisija ir saņēmusi prasību, kurā apgalvots, ka trihlor-izo-ciānskābes (THCS) imports, kuras izcelsmes vieta ir Amerikas Savienotās Valstis (“iesaistītā valsts”), radījis būtiskus zaudējumus Kopienas ražošanas nozarei.

1. Sūdzība

2004. gada 24. augustā Eiropas Ķīmijas rūpniecības padome (CEFIC) (“sūdzības iesniedzējs”) iesniedza sūdzību to ražotāju vārdā, kas pārstāv lielāko daļu – šajā gadījumā apmēram 45 % no Kopienas THCS ražošanas.

2. Produkts

Produkts, kas iespējami importēts par dempinga cenām, ir trihlor-izo-ciānskābe (saskaņā ar starptautisko nepatentēto nosaukumu saukta arī par “simklozēnu”) un tās izstrādājumi, kuru izcelsme ir Amerikas Savienotajās Valstīs (“attiecīgais produkts”) un kuru parasti deklarē ar KN kodu ex 2933 69 80 un ex 3808 40 20. Šie KN kodi ir doti vienīgi informācijai.

3. Dempinga pieņēmums

Dempinga pieņēmuma attiecībā uz Amerikas Savienotajām Valstīm pamatā ir pēc vietējām cenām noteiktās normālās vērtības salīdzinājuma ar eksporta cenām, izvedot attiecīgo produktu uz Kopienu.

Pamatojoties uz to, aprēķinātā dempinga starpība ir ievērojama.

4. Apgalvojums par zaudējumiem

Sūdzības iesniedzējs sniedzis pierādījumus, ka attiecīgā produkta imports no Amerikas Savienotajām Valstīm nozīmīgi palielinājies būtiskā izteiksmē un attiecībā uz tirgus daļu.

Ir izvirzīts apgalvojums, ka attiecīgā importētā produkta apjomi un cenas cita starpā ir negatīvi ietekmējušas Kopienas ražošanas nozares noteikto cenu līmeni, kas būtiski un negatīvi ietekmējis Kopienas ražošanas nozares vispārējo darbību, finanšu stāvokli un nodarbinātības stāvokli.

5. Procedūra

Komisija, pēc apspriešanās ar Padomdevēju komiteju konstatējot, ka sūdzību iesniegusi Kopienas ražošanas nozare vai tas veikts tās vārdā un ka ir pietiekami daudz pierādījumu, lai pamatotu procesa sākšanu, sāk izmeklēšanu saskaņā ar pamatregulas 5. pantu.

5.1. Dempinga un zaudējumu noteikšanas procedūra

Izmeklēšanā nosaka, vai attiecīgais produkts ar izcelsmi Amerikas Savienotajās Valstīs tiek pārdots par dempinga cenām un vai šis dempings ir radījis zaudējumus.

a) Anketas

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas Kopienas ražošanas nozarei un ražotāju asociācijām Kopienā, izvedējiem/ražotājiem Amerikas Savienotajās Valstīs, izvedēju/ražotāju asociācijām, ievedējiem, ievedēju asociācijām, kas minētas sūdzībā, kā arī attiecīgās izvedējas valsts iestādēm.

Jebkurā gadījumā personām iepriekš pa faksu jāsazinās ar Komisiju, bet ne vēlāk kā šī paziņojuma 6. punkta a) apakšpunktā noteiktajā termiņā, lai uzzinātu, vai tās ir minētas sūdzībā, un vajadzības gadījumā pieprasītu anketu, ņemot vērā to, ka šī paziņojuma 6. punkta a) apakšpunktā minētais termiņš attiecas uz visām šīm ieinteresētajām personām.

b) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas netiek prasīta anketās, un sniegt pierādījumus. Komisijai šī informācija un pierādījumi jāsaņem šā paziņojuma 6. punkta b) apakšpunktā noteiktajā termiņā.

Turklāt, Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šis pieprasījums jāiesniedz šā paziņojuma 6. punkta c) apakšpunktā noteiktajā termiņā.

5.2. Kopienas interešu novērtēšanas procedūra

Saskaņā ar pamatregulas 21. pantu un ja apstiprinās apgalvojumi par dempingu un tā radītajiem zaudējumiem, pieņems lēmumu par to, vai antidempinga pasākumi nav pretrunā ar Kopienas interesēm. Šā iemesla dēļ Kopienas ražošanas nozare, ievedēji, to pārstāvju asociācijas, izmantotāju pārstāvji un patērētāju organizācijas, ja tie pierāda, ka pastāv objektīva saikne starp viņu darbībām un attiecīgo produktu, šā paziņojuma 6. punkta b) apakšpunktā noteiktajā vispārējā termiņā var paziņot par sevi Komisijai un sniegt tai informāciju. Personas, kuras rīkojušās saskaņā ar iepriekšējo teikumu, var pieprasīt uzklausīšanu, norādot konkrētus iemeslus, kāpēc tās būtu jāuzklausa, šā paziņojuma 6. punkta c) apakšpunktā noteiktajā termiņā. Jāpiebilst, ka saskaņā ar 21. pantu iesniegto informāciju ņems vērā tikai tad, ja iesniegšanas brīdī tai būs pievienoti faktiski pierādījumi.

6. Termiņi

a) Termiņi, kas noteikti personām anketu pieprasīšanai

Visām ieinteresētajām personām jāpieprasa anketa vai cita pieprasījuma veidlapa pēc iespējas drīz, bet ne vēlāk kā 10 dienas pēc šā paziņojuma publicēšanas Eiropas Savienības Oficiālajā Vēstnesī.

b) Termiņi, kas noteikti personām, lai tās varētu paziņot par sevi, iesniegt aizpildītas anketas un citu informāciju

Visām ieinteresētajām pusēm, lai to informāciju ņemtu vērā izmeklēšanā, jāpaziņo ar sevi, sazinoties ar Komisiju, jāsniedz savs viedoklis un jāiesniedz aizpildītas anketas vai cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi. Jāpievērš uzmanība tam, ka tiesības izmantot lielāko daļu pamatregulā noteikto procesuālo tiesību ir atkarīgas no tā, vai personas paziņojušas par sevi minētajā termiņā.

c) Uzklausīšana

Visas ieinteresētās puses var arī pieteikties uzklausīšanai Komisijā tajā pašā 40 dienu termiņā.

7. Rakstiski iesniegumi, aizpildītas anketas un sarakste

Visi iesniegumi un pieprasījumi ieinteresētajām personām jāiesniedz rakstiski (nevis elektroniski, ja vien nav norādīts citādi) un jānorāda ieinteresētās personas nosaukums, adrese, e-pasta adrese, tālruņa un faksa numurs, un/vai teleksa numurs. Visiem rakstiskajiem iesniegumiem, tostarp šajā paziņojumā pieprasītajai informācijai, aizpildītām anketām un sarakstei, ko ieinteresētās personas veic konfidenciāli, jābūt ar norādi “Ierobežota pieejamība” (2), un saskaņā ar pamatregulas 19. panta 2. punktu dokumentiem pievieno nekonfidenciālu versiju ar norādi “Izskatīšanai ieinteresētajām personām”.

Komisijas adrese uzziņai:

European Commission Directorate General for Trade Directorate B Office: J-79 5/16 B-1049 Brussels Fakss (+32 2) 295 65 05 Telekss COMEU B 21877.

8. Nesadarbošanās

Ja kāda ieinteresētā persona atsakās nodrošināt pieeju nepieciešamajai informācijai vai nesniedz to noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos atzinumus saskaņā ar pamatregulas 18. pantu var izdarīt, pamatojoties uz pieejamajiem faktiem.

Ja atklājas, ka kāda ieinteresētā persona ir sniegusi nepareizu vai maldinošu informāciju, informāciju neņem vērā un izmanto pieejamos faktus. Ja ieinteresētā persona nesadarbojas vai sadarbojas tikai daļēji un tādēļ saskaņā ar pamatregulas 18. pantu secinājumi pamatojas uz pieejamajiem faktiem, rezultāts personai var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 6. panta 9. punktu izmeklēšanu pabeigs 15 mēnešu laikā pēc paziņojuma publicēšanas Eiropas Savienības Oficiālajā Vēstnesī. Saskaņā ar pamatregulas 7. panta 1. punktu pagaidu pasākumus var noteikt ne vēlāk kā 9 mēnešus no šā paziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 461/2004 (OV L 77, 13.3.2004., 12. lpp.).

(2) Tas nozīmē, ka dokuments ir tikai iekšējai lietošanai. Tas tiek aizsargāts saskaņā ar Eiropas Parlamenta un Padomes Regulas (EK) Nr. 1049/2001 4. pantu (OV L 145, 31.5.2001., 43. lpp.). Tas ir konfidenciāls dokuments saskaņā ar 19. pantu Padomes Regulā (EK) Nr. 384/96 (OV L 56, 6.3.1996., 1. lpp.) un 6. pantu PTO Nolīgumā par GATT 1994 VI panta īstenošanu (Antidempinga nolīgums).